[{"text_idx": "#000004", "text": "Cenhadaeth elusennol Trac Cymru yw sicrhau y gall ein treftadaeth gerddorol genedlaethol oroesi a ffynnu yn y blynyddoedd sydd i ddod. Mae i bob lle ei ganeuon ei hun ac rydym wedi bod yn gweithio ledled Cymru i adfer hen ganeuon ac alawon o niwloedd y gorffennol, a rhoi bywyd newydd iddynt yn eu cymunedau."}, {"text_idx": "#000005", "text": "Pan fydd pobl yn darganfod fod eu hanes lleol yn cynnwys trac sain o ganeuon am y man lle maent yn byw, mae\u2019n helpu i ddathlu a chryfhau eu hunaniaeth fel cymuned. Rydym wedi llwyddo i ddangos fod dod a\u0302 phobl ynghyd i ddysgu caneuon gyda thema\u0302u oesol yn ffordd rymus o gryfhau cymunedau, ac yn gwneud cyfraniad mawr i lesiant y bobl leol."}, {"text_idx": "#000006", "text": "Mewn prosiect bythgofiadwy, bu i Trac Cymru gomisiynu\u2019r gantores Lynne Denman i ymchwilio i ganeuon oedd a\u0302 chysylltiad a\u0302 Sir Benfro er mwyn iddi eu dysgu i breswylwyr y sir, gyda\u2019r bwriad o\u2019u \u2018hail-wylltio\u2019 fel y gallai\u2019r caneuon hynny fod yn rhan o seinwedd leol Sir Benfro unwaith eto. Roedd y caneuon yn coffau tirweddau a lleoedd lleol, ac yn llawn o gymeriadau a digwyddiadau\u2019r ardal. Mewn prosiect arall, bu i ni gefnogi Elin Alaw yn y gwaith o gasglu alawon a chaneuon o Ddyffryn Conwy, ac fe\u2019u dysgwyd wedyn i aelodau\u2019r clwb gwerin lleol, Clwb Gwerin Conwy \u2013 gallwch glywed a dysgu\u2019r caneuon prydferth hyn ar ein tudalen Soundcloud."}, {"text_idx": "#000007", "text": "Aeth Bethan Nia a\u0302\u2019i thelyn i Ystradgynlais er mwyn helpu Trac Cymru i ddysgu rhai o ganeuon Cwm Tawe i ddisgyblion mewn ysgolion cynradd cyfrwng Saesneg \u2013 roedd y plant wrth eu boddau yn dysgu\u2019r caneuon, a chafodd Bethan brofi\u2019r un llawenydd o weithio gyda disgyblion yn Nhorfaen."}, {"text_idx": "#000008", "text": "Yn un o\u2019n prosiectau cynharaf, bu i blant yn ardal Caerffili ddysgu cyfoeth o ganeuon lleol mewn prosiect a chafodd ei enwi ar o\u0302l llyfr caneuon hanesyddol, Alawon Fy Ngwlad, gan gydweithio a\u0302\u2019r gantores eiconig Heather Jones a\u2019r swyddog datblygu\u2019r celfyddydau lleol Kate Strudwick, a aeth ati i greu fersiynau Saesneg canadwy er mwyn helpu i bontio cysylltiadau a\u0302\u2019r fersiynau gwreiddiol. Bu i ni ddarparu taflenni canu a phecyn addysgu er mwyn cynnig cyfoeth o adnoddau prosiect i\u2019r ysgolion barhau a\u0302\u2019u hymchwil, a chlywyd nifer fawr o\u2019r caneuon ar fuarthau\u2019r ysgolion ymhell wedi i\u2019r prosiect ddod i ben, yn ogystal a\u0302 mewn cyngherddau ac eisteddfodau ysgol."}, {"text_idx": "#000010", "text": "Gyda\u2019ch cymorth chi, bydd Trac Cymru yn parhau i \u2018ail-wylltio\u2019 llawer mwy o hen ganeuon swynol, gan roi bywyd newydd iddynt yn eu cymunedau lleol \u2013 ystyriwch roi cefnogaeth i ni trwy gyfrannu heddiw."}, {"text_idx": "#000011", "text": "Helpwch ni i ddathlu llwyddiannau\u2019r 21+1 mlynedd gyntaf o waith Trac Cymru trwy rannu ein straeon a\u0302\u2019ch ffrindiau neu gydweithwyr, ac ymunwch a\u0302 ni trwy rannu eich atgofion hapus eich hunain am gerddoriaeth werin Cymru ar y cyfryngau cymdeithasol gyda\u2019r hashnod #TRAC21."}, {"text_idx": "#000014", "text": "Next Post#8: Achub ein Caneuon Diamser"}]